Шэджэм псыкъелъэхэм зыщагъэпсэху
Къэбэрдей-Балъкъэрым и Пенсионерхэм я зэгухьэныгъэм и жэрдэмкIэ цIыху 38-м Шэджэм псыкъелъэхэм я нэгу зыщрагъэужьащ. Абыхэм яхэтащ я уэрэдхэмкIэ зыплъыхьакIуэхэм гъуэгуанэр псынщIэ ящызыщIа Хьэмдэхъу Эльвирэ зи унафэщI «Ветеран» ансамблым и солистхэр.
Гупым дыщIыгъуащ «дэIэпыкъуэгъу псынщIэм» и дохутыррэ экскурсоводрэ. Пенсионерхэр кърашэкIащ автобус щабэ зэIузэпэщкIэ.
Зыплъыхьыныгъэр хьэлэмэту икIи гукъинэжу щытащ. Псори арэзы хъуащ: загъэпсэхуащ, Шэджэм псыкъелъэхэм я нэгу зыщрагъэужьащ, жьы къабзэкIэ бэуащ. Абыхэм фIыщIэ хуащIащ мы Iуэхугъуэ телъыджэр къызэзыгъэпэщахэу Къэбэрдей-Балъкъэрым и Пенсионерхэм я зэгухьэныгъэм и тхьэмадэ Тхьэзэплъыж Му-рат, Бахъсэн къалэ округым и администрацэм и Iэтащхьэм и къуэдзэ Бырхьэм Залинэ, а къалэм и Пенсионерхэм я союзым и пашэ Елмэс Анатолэ, зауэмрэ лэжьыгъэмрэ я ветеранхэм я Советым и нэхъыжь Абазэ Хъусен, щэнхабзэмкIэ къудамэм и унафэщI Бэч Альберт сымэ.
Темыр Дисанэ.
